รัฐบาลไทย-ข่าวทำเนียบรัฐบาล-พณ.เตรียมแผนสร้างมูลค่าเพิ่มมันสำปะหลัง ผลักดันให้มีการทำมันเส้นคุณภาพดี สนับสนุนเครื่องสับมันสำปะหลังให้วิสาหกิจชุมชน
วันอังคารที่ 14 พฤศจิกายน 2560
พณ.เตรียมแผนสร้างมูลค่าเพิ่มมันสําปะหลัง ผลักดันให้มีการทํามันเส้นคุณภาพดี สนับสนุนเครื่องสับมันสําปะหลังให้วิสาหกิจชุมชน
กรมการค้าภายในชี้แจง พณ.เตรียมแผนสร้างมูลค่าเพิ่มมันสําปะหลัง ผลักดันการทํามันเส้นคุณภาพดี สนับสนุนเครื่องสับมันสําปะหลังให้วิสาหกิจชุมชน พัฒนาผู้ส่งออกผลิตภัณฑ์มันสําปะหลัง เตรียมมาตรการป้องกันการลักลอบนําเข้าจากประเทศเพื่อนบ้านไม่ให้ส่งผลต่อราคาในประเทศ
วันที่ 13 พ.ย. 60 นายบุณยฤทธิ์ กัลยาณมิตร อธิบดีกรมการค้าภายใน กระทรวงพาณิชย์ ชี้แจงกรณีปัญหาราคามันสําปะหลังตกต่ํา ตามที่เกษตรกรผู้ปลูกมันสําปะหลังหลายหมู่บ้าน ในพื้นที่ ต.โนนสุวรรณ อ.โนนสุวรรณ จ.บุรีรัมย์ เร่งเก็บกู้หัวมันสําปะหลังไปขายให้แก่ลานมันในพื้นที่ ในราคากิโลกรัมละ 1.50 บาท ซึ่งไม่อยู่ที่จุดคุ้มทุน แต่ที่ต้องเร่งขายในช่วงนี้ เพราะจําเป็นต้องนําเงินไปใช้จ่ายในครอบครัว และชําระหนี้ ธกส. ที่กู้ยืมมาลงทุนทําไร่มันรายละไม่ต่ํากว่าหลักแสนบาท ซึ่งจะครบกําหนดชําระในเดือนมีนาคม 2561 นั้น
กรมการค้าภายในขอชี้แจงว่า สํานักงานเศรษฐกิจการเกษตรคาดการณ์ผลผลิตมันสําปะหลังของไทย ปี 2560/61 มีประมาณ 28.57 ล้านตัน ลดลงจากปีก่อน 7.69% เนื่องจากเกษตรกรบางพื้นที่ปรับเปลี่ยนไปปลูกพืชชนิดอื่นที่ให้ผลตอบแทนดีกว่า โดยปัจจุบันราคาหัวมันสดที่เกษตรกรขายได้ เชื้อแป้ง 25% กก.ละ 1.90 - 2.05 บาท สูงกว่าช่วงเดียวกันของปีก่อนที่มีราคา กก.ละ 1.75 บาท และคาดว่าราคายังคงมีแนวโน้มที่ดี เนื่องจากเป็นต้นฤดูการเก็บเกี่ยว ผลผลิตยังออกสู่ตลาดน้อย ขณะนี้ออกสู่ตลาดแล้ว 5.41% และจะออกสู่ตลาดมากในช่วงเดือน ม.ค. – เม.ย. 61
จากปัญหาเกษตรกร อ.โนนสุวรรณ จ.บุรีรัมย์ ขายมันสําปะหลังได้ในราคา กก.ละ 1.50 บาท นั้น พาณิชย์จังหวัดได้มีการลงพื้นที่ติดตามปัญหาราคามันสําปะหลังตกต่ําได้ข้อเท็จจริงว่า จ.บุรีรัมย์มีพื้นที่เพาะปลูกมันสําปะหลัง 3 แสนไร่ ผลผลิตประมาณ 1.2 ล้านตัน ผลผลิตออกสู่ตลาดแล้วประมาณ 5% ภาวะราคามันสําปะหลังในพื้นที่ตั้งแต่ผลผลิตออกสู่ตลาด ราคาปรับสูงขึ้นอย่างต่อเนื่อง ณ วันที่ 13 พ.ย.60 ราคาหัวมันสด (คละ) กก.ละ 1.80 - 1.85 บาท (เพิ่มขึ้นจากเดือนก่อน กก.ละ 0.20 บาท) ราคาหัวมันสดเชื้อแป้ง 25% กก.ละ 2.25 บาท (เพิ่มขึ้นจากเดือนก่อน กก.ละ 0.40 บาท) ซึ่งเป็นราคาที่เกษตรกรพึงพอใจ โดยอัตราเชื้อแป้งเฉลี่ยอยู่ที่ 25 - 26% (อายุ 8 - 9 เดือน)
รัฐบาลได้มีมาตรการช่วยเหลือเกษตรกรผู้ปลูกมันสําปะหลัง ปี 2560/61 โดยคณะรัฐมนตรีได้อนุมัติแนวทางการบริหารจัดการมันสําปะหลังปี 2560/61 จํานวน 14 โครงการ วงเงิน 551.659 ล้านบาท เมื่อวันที่ 22 ส.ค.60 โดยมีโครงการช่วยเหลือเกษตรกรที่สําคัญ เช่น การดูแลหนี้สินเดิมด้วยการพักชําระหนี้และลดดอกเบี้ยให้เกษตรกรที่เป็นสมาชิกสหกรณ์/กลุ่มเกษตรกรสําหรับในช่วงที่ผลผลิตออกสู่ตลาด การยกระดับมาตรฐานการผลิตและการแปรรูป และสินเชื่อเพื่อเป็นค่าใช้จ่ายฉุกเฉินให้เกษตรกร นอกจากนี้ กระทรวงพาณิชย์ ได้เตรียมแผนสร้างมูลค่าเพิ่มให้กับมันสําปะหลัง โดยจะผลักดันให้มีการทํามันเส้นคุณภาพดี มันเส้นสะอาด โดยดําเนินโครงการสนับสนุนเครื่องสับมันสําปะหลังให้วิสาหกิจชุมชน การสร้างโอกาสทางการค้าและพัฒนาผู้ส่งออกผลิตภัณฑ์มันสําปะหลัง และยังได้เตรียมมาตรการดูแลการนําเข้าจากประเทศเพื่อนบ้าน เพื่อป้องกันการลักลอบนําเข้าจากประเทศเพื่อนบ้าน เพื่อไม่ให้ส่งผลกระทบต่อราคาภายในประเทศ
ทั้งนี้ สํานักงานพาณิชย์จังหวัดบุรีรัมย์ได้มีการประชาสัมพันธ์มาตรการแนวทางบริหารจัดการมันสําปะหลังให้เกษตรกรและผู้ที่เกี่ยวข้องทราบอย่างต่อเนื่อง รวมทั้งเชื่อมโยงตลาดมันเส้นสะอาดระหว่างกลุ่มเกษตรกร/สหกรณ์การเกษตรโนนสุวรรณกับฟาร์มสุกร บริษัท อาร์เอ็มซี ฟาร์ม จํากัด อําเภอเมืองบุรีรัมย์ ปริมาณมันเส้นสะอาด 10,000 ตัน ในราคานําตลาด
-----------------------------